2010 m. Lietuvos šachmatų čempionatas

2010 m. Lietuvos šachmatų čempionatas – tai 77-asis Lietuvos vyrų ir 63-asis Lietuvos moterų šachmatų čempionatai.

Lietuvos vyrų šachmatų čempionatas 
77-asis Lietuvos vyrų šachmatų čempionatas vyko Vilniaus rajone, viešbutyje, įsikūriusiame Nemenčinės  seniūnijos Tuščiaulių kaime, 2010 m. balandžio 25 – balandžio 30 d.  Jame dalyvavo 38 dalyviai, kurie varžėsi šveicariškąja sistema. Galvojimui skirtas laikas kiekvienam buvo po 90 min iki partijos pabaigos, po kiekvieno padaryto ėjimo, pridedant po 30 sek. Sąlygos buvo nelengvos: dalyviams teko sužaisti 9 ratus per 6 dienas, todėl tris dienas jiems teko rungtyniauti po 2 ratus (10 ir 16 val).

Čempionato eiga

Po keturių ratų 
Ketvirtame rate DM Vidmantas Mališauskas su FM Matu Narmontu partija baigė lygiosiomis. Tokiu pat rezultatu baigėsi ir TM Gintauto Piešinos susitikimas su FM Simonu Žičkumi. Tarptautiniai meistrai Vytautas Šlapikas ir Virginijus Grabliauskas pralaimėjo atitinkamai DM Algimantui Butnoriui ir FM Juliui Garneliui. o TM Kęstutis Kaunas įveikė Rimantą Žebelį, Tomas Laurušas – Vaidotą Valantiejų, Marijus Vičas Anatolijų Kuvšinovą.

Po 4 ratų pirmavo keturi žaidėjai: FM Matas Narmontas, v DM Vidmantas Mališauskas, FM Julius Garnelis ir DM Algimantas Butnorius, surinkę po 3,5 taško. Pustaškiu buvo atsilikę Tomas Laurušas, TM Kęstutis Kaunas, Simonas Žičkus ir Marijus Vičas.

Po šešerių ratų 
Penktajame rate V. Mališauskas juodosiomis figūromis įveikė prieš J. Garnelį, K. Kaunas –M. Vičą, V. Grabliauskas – A. Rimeikį, V. Šlapikas – L. Kasparavičių, o G. Piešina – J. Dzenkauską. S. Žičkaus susitikimas su T. Laurušu baigėsi lygiosiomis. Po 5 ratų čempionate buvo dvivaldystė: didmeistriai V. Mališauskas ir A. Butnorius, surinkę po 4,5 taškus iš 5 galimų, pirmavo. Trečias buvo K. Kaunas (4 tšk.).

Šeštajame rate lygiomis baigėsi V. Mališausko – A. Butnoriaus, M. Narmonto – J. Garnelio, V. Šlapiko – S. Žičkaus ir T. Laurušo – G. Piešinos partijos. V. Grabliauskas juodosiomis nugalėjo K. Kauną, o T. Stremavičius baltosiomis – V. Šetkauską.

Po 6 ratų tebepirmavo didmeistriai V. Mališauskas ir A. Butnorius, turėję po 5 taškus iš 6 galimų. Trečioje vietoje buvo vilnietis TM V. Grabliauskas turėjęs 4,5 taško. Nuojo, atsilikę pustaškiu, sekė 9 žaidėjų grupė, kurioje buvo: M. Narmontas, J. Garnelis, G. Piešina, V. Šlapikas, S. Žičkus, T. Laurušas. K. Kaunas. A. Kuvšinovas ir T. Stremavičius.

Likus dviem ratams 
Septintajame rate A. Kuvšinovas baltosiomis pralaimėjo FM M. Narmontui, TM G. Piešina nugalėjo TM V. Šlapiką, FM S. Žičkus – T. Stremavičių, FM J. Garnelis – T. Laurušą, Marijus Vičas – Vytautą Vaitonį. TM V. Grabliauskas baltosiomis figūromis baigė lygiosiomis su DM V. Mališausku, o DM A. Butnorius su TM K. Kaunu.

Po 7-ojo rato 1-2 vietas, surinkę po 5,5 taško, dalijosi didmeistriai V. Mališauskas ir A. Butnorius. 5 taškus turėjo penki žaidėjai: M. Narmontas, V. Grabliauskas, J. Garnelis, G. Piešina, S. Žičkus.

Prieš paskutinį ratą 
Aštuntajame rate DM V. Mališauskas baltosiomis laimėjo prieš S. Žičkų, FM M. Narmontas – prieš TM G. Piešiną, TM V. Šlapikas – prieš M. Vičą, o susitikimai: TM V. Grabliausko su DM A. Butnoriumi, TM. K. Kauno – su FM J. Garneliu pasibaigė taikiai.

Prieš paskutinį ratą vienvaldžiu turnyro lyderiu tapo V. Mališauskas, turėjęs 6,5 taško, Antroje – trečioje vietoje buvo M. Narmontas ir A. Butnorius: jų sąskaitose buvo po 6 taškus, ketvirtoje – penktoje – V. Grabliauskas ir J. Garnelis, surinkę po 5,5 taško.

Paskutinis ratas 
Nors paskutiniame rate į prizininkus, sėkmės atveju, dar galėjo pretenduoti bent 5 žaidėjai, bet tris pirmąsias vietas užimantys dalyviai, savo partijas žaidę atydžiai (V. Šlapiko partija su V. Mališausku, A. Butnoriaus – su J. Garneliu M. Narmonto su V. Grabliausku baigėsi lygiosiomis), varžovų į priekį nepraleido.

Tad pirmąją vietą 2010 m. Lietuvos čempionate iškovojo DM iš Vilniaus Vidmantas Mališauskas, surinkęs 7 taškus iš 9 galimų. Po jo likę, du žaidėjai surinko po 6,5 taško. Dėl geresnių papildomų rodiklių antroji vieta atiteko DM iš Kauno Algimantui Butnoriui, trečioji – FIDE meistrui iš Šiaulių Matui Narmontui. Po 6 taškus surinkę keturi dalyviai pagal pasiektus papildomus rodiklius užėmė sekančias vietas: 4-ą – FM J. Garnelis, 5-ą – TM V. Grabliauskas, 6-ą TM G. Piešina, 7-ą – T. Laurušas.

Vyrų čempionato lentelė 

Pastaba * b – žaidė baltosiomis figūromis, j – juodosiomis figūromis.

Lietuvos moterų šachmatų čempionatas 
63-iasis Lietuvos moterų šachmatų čempionatas vyko Vilniaus rajone, viešbutyje, įsikūriusiame Nemenčinės  seniūnijos Tuščiaulių kaime, 2010 m. balandžio 25 – balandžio 30 d., toje pačioje vietoje ir laiku, kaip ir vyrų čempionatas. Dalyvavo 16 šachmatininkių, kurios varžėsi šveicariškąja sistema. Galvojimui skirtas laikas kiekvienai buvo po 90 min iki partijos pabaigos, po kiekvieno padaryto ėjimo, pridedant po 30 sek. Sąlygos buvo nelengvos: dalyvėms teko sužaisti 9 ratus per 6 dienas, todėl tris dienas teko rungtyniauti po 2 ratus (10 ir 16 val).

Moterų čempionato eiga

Po penkerių ratų 
Penktajame rate MDM šiaulietė Deimantė Daulytė įveikė Viktoriją Beinoraitę, Vesta Kalvytę – MTM Živilę Šarakauskienę, MFM Daiva Batytė – Dominiką Batkovskytę, Gintarė Paulauskaitė – Gintę Gaižauskaitę, o Miglė Lepeškaitė- -Sandrą Navickaitę.

Po penkto rato lyderės buvo trys – tai vilnietė Vesta Kalvytė, Viktorija Beinoraitė iš Kauno r. ir šiaulietė MDM Deimantė Daulytė, turinčios po 4 taškus. Po jų sekė, tašku atsilikusios, 5 žaidėjos: MTM vilnietė Živilė Šarakauskienė, plungiškė MFM Daiva Batytė, kaunietė Miglė Lepeškaitė, vilnietė Dominyka Batkovskytė ir šiaulietė Gintarė Paulauskaitė.

Po septynerių ratų 
Šeštajame rate lyderių grupėje D. Daulytė juodosiomis figūromis nugalėjo Ž. Šarakauskienę, M. Lepeškaitė – V. Beinoraitę, V. Kalvytė – D. Batkovskytę, o D. Batytė, baltosiomis – G. Paulauskaitę.

Po šeštojo rato turnyre buvo dvi lyderės: V. Kalvytė ir D. Daulytė pelniusios po 5 taškus. Tašku atsilikusios buvo M. Lepeškaitė, D. Batytė, V. Beinoraitė. 

Septintajame rate viena iš lyderių – V. Kalvytė laimėjo prieš M. Lepeškaitę, o kitai, pirmavusiai turnyre – D. Daulytei teko su D. Batyte pasidalinti po pustaškį. G. Paulauskaitės su V. Beinoraite, S, Savickaitės su Ž. Šarakauskiene partijose taip pat buvo užfiksuotos lygiosios. 

Tad likus dviem ratams iki čempionato pabaigos: pirma buvo V. Kalvytė (6 tšk.), antra – D. Daulytė (5,5 tšk.), trečioje – ketvirtoje vietose – D. Batytė ir V. Beinoraitė (po 4,5 tšk.), penktoje –šeštoje – M. Lepeškaitė ir D. Batkovskytė (po 4 tšk.).

Likus vienam ratui 
Aštuntajame rate visos partijos baigėsi rezultatyviai. Lyderių grupėje buvo užfiksuoti sekantys rezultatai: V. Kalvytė juodosiomis laimėjo prieš G. Gaižauskaitę, D. Daulytė – prieš D. Batkovskytę, D.Batytė – prieš V. Beinoraitę, G. Paulauskaitė – prieš M. Lepeškaitę.

Likus vienam ratui vienvalde lydere ir toliau buvo vilnietė V. Kalvytė (7 tšk.), pustaškiu atsilikusi buvo šiaulietė D. Daulytė, o pusantro taško – D. Batytė (5,5 tšk.). Dar penkios dalyvės: V. Beinoraitė, Ž. Šarakauskienė, G. Paulauskaitė A. Juknaitė , V. Savickienė turėjo po 4,5 taško.

Paskutinis ratas 
Paskutiniajame rate, pirmųjų dviejų žaidėjų padėtis turnyro lentelėje nebepasikeitė: vilnietė Vesta Kalvytė pasiekė pergalę prieš biržietę Anetą Juknaitę ir iškovojo pirmąją vietą Lietuvos moterų čempionate (8 tšk.), Šiaulietė MDM Deimantė Daulytė juodosiomis figūromis įveikė kitą šiaulietę Gintarę Paulauskaitę ir užėmė antrąją vietą (7,5 tšk.). MFM Daiva Batytė iš Plungės baltosiomis sužaidė lygiosiomis su vilniete MTM Živilę Šarakauskiene ir užsitikrino sau čempionato bronzos medalį (6 tšk.).

Viktorija Beinoraitė iš Kauno r., laimėjusi prieš Virginiją Savickienę, surinko 5,5 taško ir užėmė 4-ą vietą. Dar trys žaidėjos surinko po 5 taškus. Dėl aukštesnių papildomų rodiklių vilnietė Živilė Šarakauskienė užėmė 5-ą, kaunietė Miglė Lepeškaitė – 6-ą, vilnietė Dominyka Batkovskytė – 7-ą vietas..

Moterų čempionato lentelė 

Pastaba * žaidė b – baltosiomis figūromis, j – juodosiomis figūromiss.

Šaltiniai

Nuorodos 

 Lietuvos vyrų ir moterų čempionatai.
 Šachmatų pirmenybėse intrigos nestigo.
 2010 m. Lietuvos moterų šachmatų čempionato partijos
 2010 m. Lietuvos vyrų šachmatų čempionato partijos

|-
|}